จับตา 6 หุ้นใหญ่เป้าดันดัชนีไตรมาส 2PTT ราคายัง Laggard พีอีต่ำ-มีอัพไซด์
โบรกฯแนะจับตา 6 หุ้นใหญ่เป้าดันดัชนี Q2/59 หุ้น Top pick เลือก PTT ราคายัง Laggard พีอีต่ำ-มีอัพไซด์
25 ก.พ. 2559

บล.เออีซี ระบุในบทวิเคราะห์ (25 ก.พ.) ว่า หุ้น Big Cap ในกลุ่มสื่อสาร พลังงานและธนาคารพาณิชย์ มีโอกาสเป็นเป้าหมายในการดันดัชนีปรับขึ้นในไตรมาส 2/59 แนะนำ ADVANC, PTT, PTTEP, KBANK, SCB และ IRPC
 
บล.เอเซีย พลัส ระบุในบทวิเคราะห์ (25 ก.พ.) ว่า วานนี้ (24 ก.พ.) สำนักงานสารสนเทศด้านพลังงานสหรัฐฯ (EIA) รายงานสต็อกน้ำมันดิบประจำสัปดาห์  สิ้นสุด 19 ก.พ. เพิ่มขึ้นติดต่อกันเป็นสัปดาห์ที่ 2 (หลังปรับตัวลดลงติดต่อกัน 4 สัปดาห์) ส่งผลให้สต็อกน้ำมันดิบอยู่ที่ 507.6 ล้านบาร์เรล สูงสุดในรอบ 86 ปี สวนทางกับสต็อกน้ำมันสำเร็จรูปลดลงมากกว่าตลาดคาด หากพิจารณาเป็นรายผลิตภัณฑ์พบว่า สต็อกน้ำมันเบนซิน ลดลง 2.23 ล้านบาร์เรล ลดลงครั้งแรกในรอบ 14 สัปดาห์
และสต็อกน้ำมันกลั่น (Heating Oil+น้ำมันดีเซล) ลดลง 1.66 ล้านบาร์เรล เป็นผลจากความต้องการใช้น้ำมันสำเร็จรูปเพิ่มขึ้นราว 5.2% เมื่อเทียบกับสัปดาห์เดียวกันของปีก่อนหน้า แม้ปัญหา Over supply ยังคงมีอยู่ แต่การที่ผู้ผลิตในกลุ่ม OPEC และ NON-OPEC มีการเจรจาการเพื่อควบคุมการผลิต น่าจะลดความกังวลต่อ Over Supply ลงได้ระดับหนึ่ง แต่เป็นการสะท้อนถึงราคาน้ำมันดิบโลกผ่านจุดต่ำสุด
ล่าสุดราคาน้ำมันตลาดล่วงหน้ากลับมาฟื้นตัวอีกครั้ง หลังปรับฐานวานนี้ โดยราคาน้ำมัน Brent ปิดที่ 34.41 เหรียญฯต่อบาร์เรล เพิ่มขึ้นราว 1.14 เหรียญฯต่อบาร์เรลจากวันก่อนหน้า เช่นเดียวกับราคาน้ำมัน WTI ล่าสุดที่ 32.24 เหรียญฯต่อบาร์เรลปรับขึ้นเล็กน้อย (0.3%) ยกเว้นราคาน้ำมันดูไบตลาด Spot ปรับตัวลดลง 1.5 เหรียญฯต่อบาร์เรล ปิดตลาด 28.03 เหรียญฯต่อบาร์เรล
ในสถานการณ์นี้ยังแนะนำสะสมหุ้น ผลิตและสำรวจปิโตรเลี่ยมที่ราคาหุ้นยัง Laggard และ P/E ต่ำ มี upside เลือก PTT เป็น Top pick ราคาเป้าหมาย 310 บาท
ขณะที่ราคาหุ้น PTT ปิดตลาดรอบเช้า (25 ก.พ.) ที่ 261 บาท (มีอัพไซด์จากราคาเป้าหมาย 18.77%) บวก 3 บาท หรือ 1.16% มูลค่าซื้อขายที่ 453.22 ล้านบาท ขณะที่ดัชนีตลาดหุ้นไทยโดยรวมบวก 0.31%